REGULAMENTUL (CE) NR. 1550/2007 AL COMISIEI
din 20 decembrie 2007
de modificare a Regulamentului (CE) nr. 796/2004 al Comisiei de stabilire a normelor de aplicare a ecocondiționării, a modulării și a sistemului integrat de gestionare și control, prevăzute de Regulamentul (CE) nr. 1782/2003 al Consiliului de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (1), în special articolul 145 literele (c), (da), (l), (m), (n) și (p),
întrucât:
(1)
În raportul către Consiliu (2) cu privire la punerea în aplicare a ecocondiționării, Comisia a identificat unele îmbunătățiri din punct de vedere al eficacității și al simplificării normelor privind punerea în aplicare. Pentru a concretiza aceste îmbunătățiri, Regulamentul (CE) nr. 796/2004 al Comisiei (3) trebuie modificat în mai multe privințe.
(2)
Articolul 143bb din Regulamentul (CE) nr. 1782/2003 prevede o plată separată pentru fructe și legume în statele membre care aplică schema de plată unică pe suprafață, prevăzută la articolul 143b din regulamentul respectiv. Datorită naturii sale, această plată nu este legată de suprafața agricolă, motiv pentru care dispozițiile Regulamentului (CE) nr. 796/2004 în ceea ce privește cererea unică nu se aplică acestei scheme de plată. Prin urmare, definiția schemelor de ajutor pe suprafață trebuie modificată corespunzător și trebuie să se prevadă dispoziții privind procedura corespunzătoare de depunere a cererilor.
(3)
Dispozițiile privind plata pentru zahăr prevăzută la capitolul 10e din Regulamentul (CE) nr. 1782/2003 sunt depășite și ar trebui abrogate.
(4)
Pentru Bulgaria și România, trebuie fixată data pentru stabilirea cotei de pășune permanentă care ar trebui menținută la nivelul statelor membre. De asemenea, trebuie specificată data limită până la care ar trebui comunicată Comisiei informația privind cota respectivă.
(5)
După introducerea plății tranzitorii pentru legume și fructe prevăzută la capitolul 10g din Regulamentul (CE) nr. 1782/2003 și a plății tranzitorii pentru fructele de tip bacă prevăzută la capitolul 10h din regulamentul respectiv, Regulamentul (CE) nr. 796/2004 trebuie modificat în ceea ce privește procedura de depunere a cererilor.
(6)
După introducerea schemei de plată unică și a decuplării plății pe suprafață nu mai este necesară anunțarea, în toate cazurile, a verificărilor la fața locului pentru acele plăți. Trebuie să se clarifice, de asemenea, în ce situații verificările la fața locului privind ecocondiționarea nu trebuie să fie anunțate, în special pentru a se evita disimularea cazurilor de nerespectare sau a neregulilor.
(7)
Experiența a arătat că trebuie să se dea dovadă de mai multă flexibilitate atunci când trebuie să se atingă rata minimă de control al ecocondiționării. Statul membru trebuie să aibă opțiunea de a atinge rata minimă de control nu numai la nivelul autorității de control competente, dar și la nivelul organismului plătitor sau la nivelul unui act sau al unei norme, sau al unui grup de acte sau norme. În plus, în cazul în care un eșantion trebuie să fie extins peste rata minimă de control ca urmare a constatării unui număr ridicat de cazuri de nerespectare, extinderea ar trebui să vizeze actele sau normele respective, și nu întreaga zonă care face obiectul ecocondiționării. Prin urmare, prevederile relevante din Regulamentul (CE) nr. 796/2004 ar trebui modificate în consecință.
(8)
De asemenea, experiența a arătat că selecționarea eșantioanelor de control pentru verificările la fața locului poate fi îmbunătățită prin autorizarea selecționării acestor eșantioane nu numai la nivelul autorității de control competente, dar și la nivelul organismului plătitor sau pentru fiecare act și normă.
(9)
Existența unor rate de control diferite prevăzute de legislația specifică privind controlul ecocondiționării face mai dificilă organizarea verificărilor de către statele membre. Prin urmare, ar trebui introdusă o singură rată de control pentru verificările la fața locului în ceea ce privește ecocondiționarea. Cu toate acestea, orice caz de nerespectare constatat în cursul verificărilor la fața locului în temeiul legislației sectoriale ar trebui raportat și monitorizat din punct de vedere al ecocondiționării.
(10)
Este posibilă îmbunătățirea controalelor la fața locului în materie de ecocondiționare prin autorizarea luării în considerare, în cazul analizei de risc, a participării agricultorilor la sistemul de consiliere agricolă prevăzut la articolele 13 și 14 din Regulamentul (CE) nr. 1782/2003, precum și participarea agricultorilor la sistemele de certificare relevante. În ceea ce privește luarea în considerare a participării agricultorilor, trebuie, totuși, să se dovedească faptul că agricultorii care participă la schemele respective prezintă mai puține riscuri decât agricultorii care nu participă la acestea.
(11)
Pentru a asigura reprezentativitatea eșantionului care urmează a fi selecționat pentru controalele la fața locului în materie de ecocondiționare, o anumită parte a eșantionului trebuie selecționată la întâmplare. În cazul în care crește numărul controalelor la fața locului în materie de ecocondiționare, ar trebui, de asemenea, mărit procentul agricultorilor selecționați la întâmplare în vederea acestor controale.
(12)
Pentru a face posibilă începerea cât mai devreme a controalelor la fața locului în materie de ecocondiționare, inclusiv înainte ca toate informațiile privind formularul de cerere să fie disponibile, ar trebui să se poată efectua o selecție parțială a eșantionului de control pe baza informațiilor deja disponibile.
(13)
Controalele la fața locului în materie de ecocondiționare necesită, în general, vizite repetate la aceeași exploatație agricolă. Pentru a reduce povara pe care o reprezintă controalele pentru agricultori și administrație, controalele se pot limita la o singură vizită. Trebuie să se precizeze momentul în care urmează să fie efectuată această vizită. Cu toate acestea, statele membre trebuie să garanteze că un control reprezentativ și eficient al cerințelor și al standardelor care rămân să fie verificate trebuie efectuat în cursul aceluiași an calendaristic.
(14)
În ceea ce privește controalele la fața locului privind criteriile de eligibilitate, metoda care constă în limitarea verificărilor efective la un eșantion al zonei de controlat s-a dovedit eficientă. De aceea, este necesară extinderea acestei metode, daca este cazul, la controalele la fața locului în materie de ecocondiționare. Cu toate acestea, în cazul în care eșantionul verificat revelează cazuri de nerespectare, eșantionul respectiv ar trebui extins. Principiul ar trebui aplicat, de asemenea, atunci când legislația aplicabilă actului sau normei respective prevede un astfel de control.
(15)
Pentru simplificarea controalelor la fața locului și pentru o mai bună utilizare a capacităților actuale de control, ar trebui să se prevadă, în cazul în care eficacitatea controalelor este cel puțin echivalentă celei realizate atunci când verificările sunt efectuate prin controale la fața locului, înlocuirea controalelor la nivelul exploatației cu verificări administrative sau cu verificări la nivelul întreprinderilor.
(16)
În plus, statele membre ar trebuie să poată utiliza indicatori de control obiectivi, specifici anumitor cerințe sau norme, atunci când se efectuează controale la fața locului. Cu toate acestea, acești indicatori ar trebui să aibă o legătură directă cu cerințele și normele pe care le reprezintă și trebuie să acopere toate elementele care urmează a fi verificate.
(17)
Articolul 66 din Regulamentul (CE) nr. 796/2004 prevede că o posibilă reducere determinată de un anumit caz de nerespectare se aplică în același an calendaristic în care a fost depusă cererea. În mod logic, controlul la fața locului trebuie efectuat în cursul anului de depunere a cererii. Acest lucru trebuie precizat în Regulamentul (CE) nr. 796/2004.
(18)
Agricultorii ar trebui informați cu privire la orice caz de nerespectare constatată în urma unui control la fața locului. Este necesar să se stabilească un termen în care agricultorul trebuie să primească aceste informații. Totuși, depășirea acestui termen nu exonerează agricultorul respectiv de asumarea consecințelor pe care cazul de nerespectare constatat le-ar putea avea.
(19)
Prevederile actuale privind reducerile aplicabile în caz de nerespectare repetată nu țin cont de orice îmbunătățiri sau agravări ale cazurilor de nerespectare repetată. Pentru a încuraja îmbunătățirea și a descuraja agravarea situației, asemenea schimbări ar trebui luate în considerare în momentul stabilirii procentului și, cu ocazia primei repetări, al triplării acestuia.
(20)
Introducerea unor scheme de ajutor noi pentru plățile directe necesită o actualizare a trimiterilor la plafoanele bugetare prevăzute la articolul 71a din Regulamentul (CE) nr. 796/2004.
(21)
În anumite cazuri, sumele alocate în mod necuvenit reprezintă sume foarte mici și pentru recuperarea acestor sume sunt necesare proceduri administrative complicate. În scopul simplificării și al echilibrării raportului dintre procedurile administrative și sumele care urmează a fi recuperate, se justifică stabilirea unei sume minime care poate declanșa procedura de recuperare.
(22)
Modificările prevăzute în prezentul regulament se referă la cererile de ajutor referitoare la anii de comercializare sau la perioadele de referință pentru prime care încep la 1 ianuarie 2008. Prin urmare, prezentul regulament se aplică de la 1 ianuarie 2008.
(23)
Prin urmare, Regulamentul (CE) nr. 796/2004 trebuie modificat în consecință.
(24)
Măsurile prevăzute în prezentul regulament sunt conforme cu avizul Comitetului pentru gestionarea plăților directe,
ADOPTĂ PREZENTUL REGULAMENT:
Articolul 1
Regulamentul (CE) nr. 796/2004 se modifică după cum urmează:
1.
Articolul 2 se modifică după cum urmează:
(a)
punctul 12 se înlocuiește după cum urmează:
„(12)
«Scheme de ajutor pe suprafață»: schema de plată unică, plata pentru hamei acordată grupurilor de producători recunoscute, menționate la articolul 68a din Regulamentul (CE) nr. 1782/2003 și toate celelalte scheme de ajutor, stabilite la titlurile IV și IVa din regulamentul respectiv, cu excepția celor stabilite la capitolele 7, 10f, 11 și 12 din titlul IV, cu excepția plății separate pentru zahăr, stabilite la articolul 143b litera (a) din regulamentul respectiv, și cu excepția plății separate pentru fructe și legume, stabilită la articolul 143bb din regulamentul în cauză;”
(b)
punctul 32 se înlocuiește după cum urmează:
„(32)
«Act»: orice directivă sau orice regulament menționat în anexa III la Regulamentul (CE) nr. 1782/2003; cu toate acestea, directiva și regulamentele menționate la punctele 7 și 8 din anexa III la regulamentul respectiv constituie un act unic;”
2.
La articolul 3 se adaugă următorul alineat:
„(7) Pentru Bulgaria și România, cota de referință se stabilește după cum urmează:
(a)
terenurile destinate pășunilor permanente sunt terenurile declarate de agricultori, în 2007, ca fiind alocate utilizării menționate anterior, în conformitate cu articolul 14 alineatul (1) din prezentul regulament;
(b)
suprafața agricolă totală este suprafața agricolă totală declarată de agricultori în 2007.”
3.
La articolul 13, înaintea alineatului (14) se inserează următorul alineat:
„(13a) În cazul aplicării plății tranzitorii pentru legume și fructe prevăzută la capitolul 10g titlul IV din Regulamentul (CE) nr. 1782/2003 sau al aplicării plății tranzitorii pentru fructele de tip bacă prevăzută la capitolul 10h din titlul respectiv, cererea unică trebuie să conțină o copie a contractului de prelucrare sau a angajamentului de furnizare prevăzut la articolul 171da din Regulamentul (CE) nr. 1973/2004.
Statele membre pot prevedea ca informațiile să fie transmise la o dată ulterioară, dar nu mai târziu de 1 decembrie a anului în care are loc depunerea cererii.”
4.
La titlul II partea II, titlul capitolului IIIa se înlocuiește după cum urmează:
„AJUTOR PENTRU PRODUCĂTORII DE SFECLĂ DE ZAHĂR ȘI DE TRESTIE-DE-ZAHĂR, PLATĂ SEPARATĂ PENTRU ZAHĂR ȘI PLATĂ SEPARATĂ PENTRU FRUCTE ȘI LEGUME”
5.
Articolul 17a se modifică după cum urmează:
(a)
titlul se înlocuiește cu următorul text:
„Cerințe aplicabile cererilor de ajutor privind ajutorul pentru producătorii de sfeclă de zahăr și de trestie-de-zahăr, plata separată pentru zahăr și plata separată pentru fructe și legume”;
(b)
la alineatul (1), teza introductivă se înlocuiește cu următorul text:
„Agricultorii care depun cerere de ajutor destinat producătorilor de sfeclă de zahăr și de trestie-de-zahăr, prevăzut la capitolul 10f titlul IV din Regulamentul (CE) nr. 1782/2003, agricultorii care depun cerere de plată separată pentru zahăr în temeiul articolului 143ba din regulamentul respectiv și agricultorii care depun cerere de plată separată pentru fructe și legume în temeiul articolului 143bb din regulamentul respectiv trebuie să depună o cerere de ajutor care să conțină toate informațiile necesare, în special pentru stabilirea eligibilității pentru ajutor:”;
(c)
alineatul (2) se înlocuiește cu următorul text:
„(2) Cererea de ajutor privind plata pentru producătorii de sfeclă de zahăr sau de trestie-de-zahăr, plata separată pentru zahăr sau plata separată pentru fructe și legume se depune într-un termen fixat de statele membre și care nu poate depăși data de 15 mai, iar în cazul Estoniei, al Letoniei și al Lituaniei, până la 15 iunie.”
6.
La capitolul I titlul III din partea II, se adaugă următorul articol 23a:
„Articolul 23a
(1) Controalele la fața locului pot fi notificate, cu condiția de a nu se aduce atingere obiectivului de control. Anunțarea controlului trebuie strict limitată la o perioadă de timp minimă și nu trebuie să depășească 14 zile.
Cu toate acestea, pentru controalele la fața locului privind cererile de ajutor pe cap de animal, notificarea menționată la primul paragraf nu trebuie să depășească 48 ore, cu excepția cazurilor bine justificate. În plus, în cazul în care legislația aplicabilă actelor și normelor în materie de ecocondiționare prevede controale inopinate la fața locului, regulile respective se aplică, de asemenea, în cazul controalelor la fața locului în materie de ecocondiționare.
(2) După caz, controalele la fața locului prevăzute în regulament și orice alte controale prevăzute în legislația comunitară se efectuează în același timp.”
7.
Articolul 25 se abrogă.
8.
Articolele 44 și 45 se înlocuiesc după cum urmează:
„Articolul 44
Rata minimă de control
(1) Autoritatea competentă efectuează, în legătură cu cerințele sau normele care sunt în responsabilitatea sa, controale care vizează cel puțin 1 % din totalul agricultorilor care au introdus cereri de ajutor în cadrul schemelor de ajutor pentru plățile directe, în sensul articolului 2 litera (d) din Regulamentul (CE) nr. 1782/2003 și care sunt în sarcina autorității de control competente.
Rata minimă de control menționată la primul paragraf poate fi atinsă la nivelul fiecărei autorități de control competente sau la nivelul fiecărui act sau norme sau a unui grup de acte sau norme. În cazurile în care controalele nu sunt efectuate de către agențiile plătitoare, astfel cum se prevede la articolul 42, rata minimă de control trebuie realizată, totuși, la nivelul fiecărui organism plătitor.
În cazul în care legislația aplicabilă actului sau normelor stabilește deja ratele minime de control, acestea se aplică în locul ratei minime menționate la primul paragraf. În mod alternativ, statele membre pot decide că orice cazuri de nerespectare constatate în cursul oricăror controale la fața locului în temeiul legislației aplicabile actelor și normelor, efectuate în afara eșantioanelor menționate la primul paragraf, se comunică autorității de control competente, responsabile cu actul sau norma respectivă și monitorizate de aceasta. Se aplică prevederile de la prezentul titlu.
(2) În cazul în care controalele la fața locului pun în evidență un nivel considerabil de nerespectare a unui anumit act sau a unei norme, se va mări numărul controalelor la fața locului pentru actul sau norma respectivă efectuate în decursul următoarei perioade de control.
Articolul 45
Selecționarea eșantionului de control
(1) Fără a aduce atingere verificărilor efectuate ca urmare a cazurilor de nerespectare aduse în atenția autorității de control competente pe orice altă cale, selecționarea eșantioanelor la exploatațiile care urmează să fie controlate în conformitate cu articolul 44 se bazează, după caz, pe o analiză a riscurilor în temeiul legislației aplicabile sau pe o analiză a riscurilor adaptată normelor sau cerințelor. Această analiză a riscurilor poate fi efectuată fie la nivelul unei exploatații date, fie la nivelul unei categorii de exploatații sau de sectoare geografice, sau, în cazul descris la alineatul (3) litera (b) al doilea paragraf din prezentul articol, la nivelul întreprinderilor.
Analiza riscului poate lua în considerare unul dintre sau ambele criterii care urmează:
(a)
participarea agricultorilor la sistemul de consiliere agricolă prevăzut la articolele 13 și 14 din Regulamentul (CE) nr. 1782/2003;
(b)
participarea agricultorilor la sistemul de certificare în cazul în care schema respectivă este relevantă pentru cerințele și normele în cauză.
(1a) Pentru a asigura reprezentativitatea eșantionului, între 20 % și 25 % din numărul minim de agricultori care urmează să fie supuși controalelor la fața locului trebuie, în temeiul articolului 44 alineatul (1) primul paragraf, selecționați aleatoriu.
Cu toate acestea, în cazul în care numărul agricultorilor care urmează să fie supuși controalelor la fața locului depășește numărul minim al agricultorilor care urmează să fie supuși controalelor la fața locului în temeiul articolului 44 alineatul (1) primul paragraf, procentul agricultorilor selecționați aleatoriu în cadrul eșantionului adițional nu trebuie să depășească 25 %.
(1b) O selecție parțială a eșantionului de control poate fi efectuată, după caz, pe baza informațiilor disponibile, înainte de terminarea perioadei respective de depunere a cererilor. Eșantionul provizoriu este completat în momentul în care sunt disponibile toate cererile relevante.
(2) Eșantioanele agricultorilor care urmează a fi verificați în temeiul articolului 44 trebuie selecționați din cadrul eșantioanelor de agricultori care au fost deja selecționate în temeiul articolelor 26 și 27 și cărora li se aplică cerințele sau normele relevante.
(3) Prin derogare de la alineatul (2), eșantioanele de agricultori care urmează a fi verificați în temeiul articolului 44 pot fi selecționate printre contingentul de agricultori care depun cererile de ajutor în cadrul schemelor de ajutor pentru plățile directe în sensul articolului 2 litera (d) din Regulamentul (CE) nr. 1782/2003 și care sunt obligați să respecte cerințele sau normele relevante.
În acest caz:
(a)
în cazul în care se constată, pe baza analizei riscului efectuată la nivelul exploatației, că agricultorii care nu au beneficiat de ajutor direct reprezintă un risc mai ridicat decât agricultorii care au depus cererea de ajutor, agricultorii care au depus cererea pot fi înlocuiți cu cei care nu au beneficiat de ajutor direct; în acest caz, numărul total al agricultorilor verificați trebuie, totuși, să atingă rata de control prevăzută la articolul 44 alineatul (1); motivele unei astfel de înlocuiri trebuie justificate și documentate în mod adecvat;
(b)
în cazul în care acest procedeu estre mai eficace, analiza riscului poate fi efectuată mai curând la nivelul întreprinderilor, în special la abatoare, la comercianți sau la furnizori, decât la nivelul exploatației; în acest caz, numărul total al agricultorilor verificați trebuie, totuși, să atingă rata de control prevăzută la articolul 44 alineatul (1).
(4) Se poate decide combinarea procedurilor stabilite la alineatele (2) și (3), în cazul în care o asemenea combinare sporește eficacitatea sistemului de control.”
9.
Articolul 47 se modifică după cum urmează:
(a)
la alineatul (1) se adaugă următoarele paragrafe:
„Fără a aduce atingere primului paragraf, în cazul în care rata minimă de control este atinsă la nivelul fiecărui act sau al fiecărei norme sau la nivelul unui grup de acte sau norme în temeiul articolului 44 alineatul (1) al doilea paragraf, agricultorii selecționați trebuie verificați în ceea ce privește conformitatea cu actul sau norma, sau cu grupul de acte sau norme.
În general, fiecare agricultor selecționat pentru un control la fața locului trebuie verificat în momentul în care majoritatea cerințelor și a normelor pentru care a fost selecționat pot fi verificate. Cu toate acestea, statele membre asigură că în timpul anului se atinge un nivel de control adecvat pentru toate cerințele și normele.”;
(b)
următorul alineat se inserează după alineatul (1):
„(1a) Controalele la fața locului trebuie să acopere, după caz, toate terenurile agricole ale exploatației. Totuși, controlul efectiv pe teren ca parte a unui control la fața locului se poate limita la un eșantion reprezentând cel puțin jumătate din parcelele agricole ale exploatației supuse cerinței sau normei respective, cu condiția ca eșantionul respectiv să garanteze un nivel de control fiabil și reprezentativ în ceea ce privește cerințele și normele. În cazul în care acest eșantion de control revelă cazuri de nerespectare, eșantionul parcelelor agricole efectiv verificate trebuie mărit.
În plus, în cazul în care legislația aplicabilă actului și normelor dispune astfel, verificarea efectivă privind respectarea cerințelor și a normelor ca parte a controlului la fața locului poate fi limitată la un eșantion reprezentativ al elementelor supuse verificării. Cu toate acestea, statele membre garantează efectuarea controalelor pentru toate cerințele și normele pentru care respectarea poate fi verificată în momentul vizitei.”;
(c)
se adaugă următoarele alineate:
„(3) Cu condiția ca statele membre să asigure că eficacitatea controalelor este cel puțin echivalentă celei realizate în cazul în care verificările sunt efectuate prin intermediul controalelor la fața locului, controalele la nivelul exploatației poate fi înlocuite cu controalele administrative sau cu cele la nivelul întreprinderilor în temeiul articolului 45 alineatul (3) litera (b) al doilea paragraf.
(4) În realizarea controalelor la fața locului, statele membre pot utiliza indicatori de control obiectivi specifici anumitor cerințe sau norme, cu condiția ca aceștia să garanteze că eficacitatea controlului cerințelor și al normelor în cauză este cel puțin egală cu cea a controalelor la fața locului efectuate fără utilizarea indicatorilor.
Indicatorii trebuie să aibă o legătură directă cu cerințele sau normele pe care le reprezintă și trebuie să acopere toate elementele care urmează a fi verificate în cazul controalelor care au drept obiect acele cerințe sau norme.
(5) Controalele la fața locului asupra eșantionului prevăzut la articolul 44 alineatul (1) se efectuează în decursul aceluiași an calendaristic în care au fost depuse cererile de ajutor.”
10.
Articolul 48 alineatul (2) se înlocuiește după cum urmează:
„(2) Orice nerespectare constatată este adusă la cunoștința agricultorului în termen de 3 luni de la data controlului la fața locului.”
11.
La articolul 66 alineatul (4), primul paragraf se înlocuiește după cum urmează:
„(4) Fără a aduce atingere cazurilor de nerespectare deliberată în sensul articolului 67, în cazul în care s-au constatat cazuri de nerespectare repetată trebuie, cu ocazia primei repetări, să se tripleze procentul stabilit în conformitate cu alineatul (1). În acest scop și în cazul în care procentul a fost stabilit în conformitate cu alineatul (2), organismul plătitor stabilește procentul care ar fi trebuit aplicat pentru primul caz de nerespectare repetată a cerinței sau a normei în cauză.”
12.
La articolul 71a alineatul (2), primul paragraf de la litera (d) se înlocuiește după cum urmează:
„În ceea ce privește schemele de ajutor enumerate în anexa I la Regulamentul (CE) nr. 1782/2003 pentru care se stabilește un plafon bugetar în conformitate cu articolul 64 alineatul (2), articolul 70 alineatul (2), articolul 71 alineatul (2), articolul 110p alineatul (1), articolul 143b alineatul (7), articolul 143ba alineatul (2) și articolul 143bc din prezentul regulament, statele membre cumulează sumele rezultate în urma aplicării literelor (a), (b) și (c).”
13.
La articolul 73a, următorul alineat se inserează după alineatul (2a):
„(2b) Statele membre pot decide să nu recupereze sumele alocate în mod necuvenit, în cazul în care valoarea totală a sumelor alocate agricultorului în mod necuvenit este de 50 EUR sau mai puțin. În plus, în cazul în care valoarea totală menționată la alineatul (2a) este de 50 EUR sau mai puțin, statele membre pot decide să nu efectueze recalcularea sumelor.”
14.
La articolul 76 alineatul (2) se adaugă următorul paragraf:
„Cu toate acestea, Bulgaria și România transmit Comisiei o comunicare, până cel târziu la 31 martie 2008, privind cota de pământ destinat pășunilor permanente pentru anul de referință 2007, în temeiul articolului 3 alineatul (7).”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică cererilor de ajutoare depuse pentru anii sau perioadele de prime care încep de la 1 ianuarie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 2007.